कूलर और होटल का खाना, बैरक के बाहर बैठक; जेलें कैसे माफिया का घर बनीं
Umesh Pal's Murder Case; Uttar Pradesh Prayagraj Naini Central i Jail Officers Exclusive Details सबसे पहले बात नैनी जेल के सीनियर जेल सुपरिन्टेंडेंट शशिकांत सिंह की  शशिकांत को दो वजहों से हटाया गया… अशरफ ने बरेली जेल से रची उमेश की हत्या की साजिश, जेल के अफसर ही शूटर्स से मिलवाते थे
माफिया अतीक अहमद को प्रयागराज की MP-MLA कोर्ट ने 28 मार्च 2023 को उम्र कैद की सजा सुनाई। मामला 2005 में राजू पाल हत्याकांड के गवाह उमेश पाल के अपहरण का था। सजा सुनाए जाने के बाद पुलिस अतीक को लेकर दोपहर 3.30 बजे नैनी जेल पहुंची। यहां सीनियर जेल सुपरिन्टेंडेंट शशिकांत सिंह ने अतीक को जेल में लेने से मना कर दिया। अतीक रात 8.35 बजे तक यानी करीब 5 घंटे वैन में बैठा रहा। जेल में एंट्री न मिलने से पुलिस उसे रात में ही गुजरात ले गई।
नैनी जेल के सीनियर जेल सुपरिन्टेंडेंट शशिकांत सिंह अब सस्पेंड हैं। बताया जाता है कि बड़े अफसरों को उनका रवैया पसंद नहीं आया। आरोप ये भी है कि अतीक अहमद नैनी जेल में नहीं जाना चाहता था, इसलिए शशिकांत सिंह ने नियमों की आड़ लेकर उसे वैन में बैठाए रखा।
शशिकांत सिंह के साथ दो जेल अधिकारी और सस्पेंड हुए। बरेली के सीनियर जेल सुपरिन्टेंडेंट राजीव शुक्ला और बांदा के सीनियर जेल सुपरिन्टेंडेंट अविनाश गौतम। नैनी जेल में अतीक का बेटा अली और बरेली में अतीक का भाई अशरफ बंद है। बांदा जेल में माफिया डॉन मुख्तार अंसारी कैद है।
नैनी जेल कभी अतीक अहमद के घर की तरह मानी जाती थी, बरेली जेल में अतीक के भाई अशरफ और बांदा में मुख्तार का यही रुतबा रहा। दोनों को जेल में घर की तरह सुविधाएं मिलती रहीं। सूत्र बताते हैं कि यही सुविधाएं तीनों जेल सुपरिन्टेंडेंट पर एक्शन की वजह बन गईं।
सबसे पहले बात नैनी जेल के सीनियर जेल सुपरिन्टेंडेंट शशिकांत सिंह की 
शशिकांत को दो वजहों से हटाया गया…
पहली वजह: अतीक को 5 घंटे जेल की वैन में रखा, इससे उसे खतरा हो सकता था
गुजरात की साबरमती जेल में बंद अतीक को 27 मार्च 2023 को प्रयागराज लाया गया था। अगले दिन कोर्ट से उसे उम्रकैद की सुजा सुनाई। यूपी पुलिस अतीक को रात भर नैनी जेल में रखना चाहती थी। कोर्ट से उसे जेल ले जाया गया, पर जेल सुपरिन्टेंडेंट शशिकांत सिंह ने पुलिस से कहा कि उनके पास इसका आदेश नहीं है।
इस दौरान अतीक नैनी जेल के बाहर वैन में ही बैठा रहा। सिक्योरिटी के लिहाज से ऐसा करना सेफ नहीं था। वहां मीडियावालों के अलावा काफी लोग थे। अतीक की सिक्योरिटी की जिम्मेदारी संभाल रहे अफसर कहते रह गए, लेकिन उसे जेल में एंट्री नहीं दी गई। शासन के अधिकारी इस बात पर शशिकांत सिंह से नाराज थे।
सूत्र बताते हैं कि अतीक नैनी जेल में नहीं रुकना चाहता था। योगी सरकार की सख्ती की वजह से वह साबरमती जाना चाहता था। इसलिए उसे नैनी जेल में नहीं रखा गया। अतीक अहमद का दूसरे नंबर का बेटा अली नैनी जेल में ही बंद है।
दूसरी वजह: अतीक के बेटे को जेल में खास ट्रीटमेंट, बैरक में कूलर, होटल का खाना
अतीक के आने से पहले DIG जेल एके सिंह नैनी जेल गए थे। वहां उन्होंने अतीक के बेटे अली अहमद को मिल रही सुविधाओं पर सवाल किया। बताया जाता है कि उन्हें अली की बैरक में कूलर और मच्छरदानी मिली। ये भी पता चला कि अली जेल का खाना नहीं खाता था। उसके लिए चकिया और सिविल लाइंस के बड़े रेस्टोरेंट से खाना आता था।
अतीक को उसी दिन साबरमती से नैनी जेल आना था, इसलिए ये खबर बाहर नहीं आ पाई। हालांकि अली की बैरक बदल दी गई। अतीक के जाने के बाद एक अप्रैल को पुलिस कमिश्नर रमित शर्मा और डीएम संजय कुमार खत्री ने नैनी जेल में छापेमारी की। इसमें पता चला कि उमेश पाल की हत्या के बाद भी अली जेल से वॉट्सऐप कॉलिंग और चैटिंग कर रहा था। इसके सबूत शासन तक पहुंचे थे।
इसके अलावा जेल में बंद अतीक के गुर्गों को भी जेल मैनुअल से अलग सुविधाएं दी जा रही थीं। इनमें उमेश पाल किडनैपिंग केस में उम्रकैद की सजा पाने वाला अतीक का वकील खान सोलत हनीफ और दिनेश पासी शामिल था। इसकी रिपोर्ट शासन को भेजी गई थी।
नैनी जेल में अतीक के रुतबे की 3 कहानियां...
1. बैठने के लिए सेल में स्पेशल चबूतरा, यहां चलती थी अदालत
नैनी जेल को अतीक का किला कहा जाता था। यहां पोस्टेड रहे कई जेलर इस बात की तस्दीक करते हैं कि नैनी जेल में अतीक की अदालत चलती थी। इस अदालत के फैसले को कोई भी चैलेंज नहीं कर सकता था। इस अदालत के लिए हाई सिक्योरिटी सेल में एक स्पेशल चबूतरा बनवाया गया था और ये अब भी बना है। इसी पर बैठकर अतीक फैसले सुनाता था। अतीक के चकिया वाले घर पर भी अदालत लगती थी, जब वो जेल में रहता तो यही अदालत जेल के अंदर लगने लगी।
2. अतीक के लिए MLC और MP को दूसरी सेल में शिफ्ट कर दिया
2018 से 2020 तक नैनी जेल के सुपरिन्टेंडेंट रहे एचबी सिंह अतीक के रसूख की एक कहानी सुनाते हैं। साल 2019 की बात है, लोकसभा चुनाव से पहले अतीक अहमद को नैनी सेंट्रल जेल लाया गया था। अतीक को बरेली से प्रयागराज लाया गया, तो रात में पुलिस पहले उसे उसके घर ले गई। रात भर वो घर में रहा, फिर सुबह-सुबह उसे नैनी जेल लाया गया।
अतीक यहां पंहुचा तो उसकी फेवरेट हाई सिक्योरिटी सेल में एमएलसी विजय सिंह और सांसद अतुल राय बंद थे। अचानक ऊपर से आदेश आ गया कि वो सेल अतीक को दी जाए। मुझे खुद जाकर विजय सिंह और अतुल राय को बगल वाली बैरक में शिफ्ट कराना पड़ा। जैसे इतना काफी नहीं था, अतीक ने तुरंत अपनी अदालत लगाने के लिए गुर्गों को आदेश भिजवा दिया। मैं ये नहीं होने दे सकता था, तो मैंने सभी को चेतावनी दी कि जो दरबार में गया उसकी खैर नहीं होगी।
3. फोन पर बात करने में दिक्कत हुई, तो जेलर को मार दिया थप्पड़
रिटायर्ड जेल सुपरिन्टेंडेंट एचबी सिंह साल 2017 का एक और किस्सा सुनाते हैं। वे बताते हैं, प्रयागराज में शुआट्स कृषि विश्वविद्यालय में तोड़फोड़ और मारपीट करने के मामले में जनवरी 2017 में अतीक ने कोतवाली में सरेंडर किया था। उसे नैनी सेंट्रल जेल भेज दिया गया। जेल के अंदर मोबाइल से बात करने पर मनाही थी। वहां जैमर लगा हुआ था। इस वजह से बैरक के अंदर से अतीक को फोन पर बात करने में दिक्कत हो रही थी।
एक दिन अतीक जेलर से मिला और जैमर की फ्रीक्वेंसी कम करने को कहा। जेलर ने जेल मैनुअल का हवाला देते हुए ऐसा करने से मना कर दिया। जेलर के मना करने पर अतीक भड़क गया और गाली-गलौज करने लगा। जेलर ने उसे रोका तो उसने जेलर के गाल पर तमाचा जड़ दिया।
अब बात बरेली सेंट्रल जेल के सीनियर सुपरिन्टेंडेंट राजीव शुक्ला की
अशरफ ने बरेली जेल से रची उमेश की हत्या की साजिश, जेल के अफसर ही शूटर्स से मिलवाते थे
उमेश पाल के मर्डर से 13 दिन पहले हत्याकांड में शामिल शूटर अशरफ से मिलने बरेली सेंट्रल जेल गए थे। पुलिस की जांच में ये बात पता चली है। अशरफ 11 जुलाई 2020 से अब तक बरेली जेल में ही बंद है। 11 फरवरी 2023 को जेल में असद समेत 9 लोग अशरफ से मिले थे। इनमें उमेश हत्याकांड में शामिल गुड्‌डू मुस्लिम, गुलाम, उस्मान चौधरी शामिल थे।
उमेश की हत्या के बाद पुलिस ने कड़ी से कड़ी जोड़ी तो पता चला कि गुर्गों से मुलाकात कराने के लिए अशरफ अफसरों को महंगे गिफ्ट और रुपए देता था। इस मामले में अशरफ के अलावा जेल अधिकारियों पर भी मुकदमा दर्ज किया गया।
7 मार्च को बरेली पुलिस ने एक सिपाही समेत कैंटीन में काम करने वाले दो लोगों को गिरफ्तार किया था। साथ ही बरेली जेल के जेलर, डिप्टी जेलर समेत 5 को सस्पेंड कर दिया गया। तीन महीने पहले ट्रांसफर होकर पीलीभीत जेल आए एक सिपाही को भी गिरफ्तार किया गया।
पुलिस की जांच में पता चला कि ये सभी VIP लाउंज में अशरफ और उसके गुर्गों की मुलाकात करवाते थे। VIP लाउंज की पर्ची भी नहीं कटाई जाती थी। साथ ही अशरफ को बात करने के लिए मोबाइल भी देते थे। इन्हीं सब पर रोक न लगा पाने की वजह से बरेली सेंट्रल जेल के सीनियर सुपरिन्टेंडेंट राजीव शुक्ला को निलंबित किया गया है।
अब बांदा जेल के अधीक्षक अविनाश गौतम की बात
रायबरेली से ट्रांसफर होकर बांदा आए, एक महीने बाद ही सस्पेंड
अप्रैल 2021 में मुख्तार अंसारी को पंजाब की रोपड़ जेल से बांदा की हाई सिक्योरिटी जेल में लाया गया था। इसके बाद तीन अफसरों की यहां पोस्टिंग हुई, लेकिन किसी ने चार्ज नहीं लिया। 15 महीने और 13 दिन जेल अधीक्षक की कुर्सी खाली रही।
17 मई 2021 को उन्नाव से अरुण कुमार सिंह को बांदा जेल ट्रांसफर किया गया। 16 अक्टूबर 2021 को वे छुट्‌टी पर चले गए। 11 नवंबर 2021 को उन्हें लखनऊ के डॉ. संपूर्णानंद जेल ट्रेनिंग इंस्टीट्यूट से अटैच कर दिया गया।
11 नवंबर 2021 को बरेली सेंट्रल जेल के सुपरिन्टेंडेंट विजय विक्रम सिंह का ट्रांसफर बांदा किया गया। इन्होंने जॉइन नहीं किया, तो आदेश न मानने पर उन्हें सस्पेंड कर दिया गया। 30 जून 2022 को लखीमपुर से जेल अधीक्षक सीपी सिंह को ट्रांसफर किया गया, लेकिन उन्होंने भी जॉइन नहीं किया। बाद में उनका ट्रांसफर बाराबंकी हो गया। 30 जनवरी 2023 को अविनाश गौतम ने बांदा जेल जॉइन किया।
एक अप्रैल की रात जेल में छापा पड़ा तो अधिकारियों ने देखा कि मुख्तार को वे सुविधाएं दी जा रही थीं, जो जेल मैनुअल में नहीं थीं। इसके बाद 4 अप्रैल 2023 को अविनाश गौतम को भी सस्पेंड कर दिया गया।
जेल में मुख्तार के रुतबे की 3 कहानियां…
पहली कहानी: मुख्तार के बैरक से बाहर आने पर जेल के CCTV कैमरे बंद हो जाते
मार्च के आखिरी हफ्ते में बांदा जेल से एक कैदी छूटकर आया है। मैंने उससे बात की, नाम न बताने की शर्त पर उसने बताया कि मुख्तार को स्पेशल हाई सिक्योरिटी सेल में रखा गया है। उसकी बैरक दूसरे कैदियों से अलग है। ये बैरक जेल के बीच वाले गेट के पास ही बनी है। गेट के पास ही वह हर रोज घंटे-दो घंटे कुर्सी डालकर बैठता है। वहीं जेल अधिकारी और दूसरे कैदियों से मिलता है।
मुख्तार जब तक वहां बैठता है, कोई उस गेट से आ-जा नहीं सकता। मुझे जब जेल से छूटना था, तब भी मुख्तार उसी गेट पर बैठा था। इस वजह से मेरी रिहाई करीब दो घंटे लेट हुई। मुख्तार जितनी देर अपनी बैरक से बाहर रहता है, तब तक जेल के उस हिस्से के CCTV बंद रहते हैं, ताकि वह किससे मिल रहा है, यह किसी को पता न चले।
दूसरी कहानी: मुख्तार की बैरक में मिले थे दशहरी आम, बाहर का खाना
जून, 2022 में बांदा जेल में डीएम ने छापा मारा था। सूत्र बताते हैं कि तब मुख्तार की बैरक में दशहरी आम के साथ-साथ होटल का खाना मिला था। मुख्तार का रुतबा इतना था कि वह जो सुविधा चाहता, वह उसे बैरक में ही मिलती थी।
बताया जाता है कि मुख्तार जब ट्रांसफर होकर बांदा जेल आया, तो उसके गुर्गे जेल के आसपास किराए पर कमरा लेकर रहने लगे थे। मुख्तार के बड़े भाई और गाजीपुर से सांसद अफजाल अंसारी ने बांदा जेल में मुख्तार की हत्या का अंदेशा जताया था।
तीसरी कहानी: मछलियां खाने के लिए गाजीपुर जेल में तालाब खुदवा दिया
यूपी की जेलों में मुख्तार के रुआब का एक नमूना गाजीपुर जेल का किस्सा है। 2005 में मऊ में हिंसा भड़कने के बाद मुख्तार अंसारी ने सरेंडर किया था। उसे गाजीपुर जेल में रखा गया। मुख्तार तब विधायक था। उसने ताजी मछलियां खाने के लिए जेल में ही तालाब खुदवा दिया था।
राज्यसभा सांसद और पूर्व डीजीपी बृजलाल ने भी इस बात को माना था। मुख्तार तब गाजीपुर जेल में डीएम समेत बड़े अधिकारियों के साथ बैडमिंटन खेला करता था।
‘जेल कोई भी हो, बाहुबलियों को हर सुविधा मिलती है’
यूपी के पूर्व डीजीपी विक्रम सिंह कहते हैं कि ‘तिहाड़ हो या नैनी, या कोई और जेल, जहां बाहुबली रहते हैं, उन्हें हर तरह की सुविधा मिलती है। सुविधा मतलब मनचाहा खाना और मोबाइल फोन। सिंगापुर में लुंघी प्रिजन है, वहां कैदी कितनी बार खांसता है, उसका भी रिकॉर्ड होता है। चप्पा-चप्पा CCTV पर है। सबकी रिकॉर्डिंग होती है।'
'हमारी जेलों में इतनी CCTV कवरेज है ही नहीं, जहां है वहां भी उसे अपंग बना दिया। जहां मोबाइल जैमर हैं, उन्हें बंद कर देते हैं। जेल में 50 मोबाइल चल रहे हैं, तो हम पता कर लें कि कितने जेल स्टॉफ के हैं और कितने नाजायज हैं।’
‘अगर माफिया को मिट्‌टी में मिलाने की इच्छाशक्ति है, तो सब हो जाएगा। अफसरों को सिर्फ सस्पेंड कर देने से कुछ नहीं होगा। तीन महीने बाद वे फिर बहाल हो जाएंगे। कहीं किसी और जेल में जाकर यही काम करेंगे। ऐसे अधिकारियों पर 120 B (आपराधिक षड्यंत्र) में मुकदमा चलना चाहिए।'
जेल में सुविधाएं लेने पर कैदी पर भी केस होता है
अगर किसी कैदी को जेल में सुविधाएं मिलती हैं, तो पकड़े जाने पर उस पर क्या कार्रवाई होती है, ये सवाल मैंने एक जेलर से पूछा। नाम न देने की गुजारिश पर उन्होंने कहा कि अलग-अलग मामलों में कैदी पर मुकदमा दर्ज होता है। उसके पास जितनी संवेदनशील या आपत्तिजनक चीजें मिलती हैं, उसी हिसाब से धारा लगती है। अफसरों पर विभागीय कार्रवाई होती है। दोषी मिलने पर उन्हें सस्पेंड या बर्खास्त तक किया जा सकता है।
अतीक और मुख्तार जैसे माफिया जेल में भी अपनी मर्जी चलाते हैं, इसी पर एक सवाल...
अतीक अहमद और उसका भाई अशरफ विधायक राजू पाल मर्डर केस में आरोपी हैं। इस केस के तीन चश्मदीद गवाह हैं, जो सभी खतरे उठाकर अब भी गवाही देने जाते हैं। पढ़िए ये ग्राउंड रिपोर्ट...
अतीक के खिलाफ 18 साल से डटे हैं रुखसाना-सादिक, उमेश पाल के मर्डर के बाद डर में
रुखसाना और उनके पति सादिक 18 साल से UP के राजू पाल हत्याकांड में बाहुबली अतीक अहमद के खिलाफ गवाह हैं। 25 जनवरी 2005 को इलाहाबाद वेस्ट सीट से BSP के MLA राजू पाल की हत्या कर दी गई थी। रुखसाना ने राजू पाल को मरते, सबसे करीब से देखा था। मामला लखनऊ की CBI कोर्ट में चल रहा है। इस मामले के दो और गवाह ओमप्रकाश और उमेश पाल थे। इस साल 24 फरवरी को उमेश पाल की हत्या कर दी गई। बचे ओमप्रकाश। उमेश पाल की हत्या के बाद से तीनों डरे हुए हैं।
पढ़ें पूरी खबर...